DCC ปรับโครงสร้างผถห.กลุ่ม “แสงศาสตรา” – จ่ายปันผล 0.05 บ. XD 17 พ.ค.นี้
DCC ปรับโครงสร้างผถห.ใหญ่กลุ่ม “แสงศาสตรา” - จ่ายปันผล 0.05 บ. XD 17 พ.ค.นี้ และกำหนดจ่าย 28 พ.ค.64
11 พ.ค. 2564

บริษัท ไดนาสตี้เซรามิค จำกัด (มหาชน) หรือ DCC เปิดเผยว่า คณะกรรมการบริษัทมีมติจ่ายปันผลจากงวดดำเนินงานวันที่ 1 ม.ค.-31 มี.ค.64 เป็นเงินสด 0.05 บาท กำหนดวันที่ไม่ได้รับสิทธิปันผล หรือ XD วันที่ 17 พ.ค.64 และกำหนดจ่าย 28 พ.ค.64
นอกจากนี้ ตามแบบรายงานการได้มาหรือจำหน่ายหลักทรัพย์ของกิจการ (แบบ 246-2) ถึงการเปลี่ยนแปลงการถือหุ้นของผู้ถือหุ้นรายใหญ่ (กลุ่มแสงศาสตรา) ที่รายงานต่อสำนักคณะกรรมการกำกับหลักทรัพย์และตลาดหลักทรัพย์ เมื่อวันที่ 10 พฤษภาคม 2564 โดย นายรุ่งโรจน์ แสงศาสตรา ผู้ถือหุ้นรายใหญ่ได้โอนหุ้นของตนที่ถือในบริษัทฯ จำนวน 1,000,000,000 หุ้น คิดเป็นสัดส่วนร้อยละ 12.20 ของจำนวนหุ้นที่จำหน่ายและชำระแล้ว ให้กับ นายมนต์รัก แสงศาสตรา จำนวน 500,000,000 หุ้น คิดเป็นสัดส่วนร้อยละ 6.10 ของจำนวนหุ้นที่จำหน่ายและชำระแล้ว และ นายมารุต แสงศาสตรา จำนวน 500,000,000 หุ้น คิดเป็นสัดส่วนร้อยละ 6.10 ของจำนวนหุ้นที่จำหน่ายและชำระแล้ว
ทั้งนี้ หลังทำรายการ นายมารุต แสงศาสตรา และนายมนต์รัก แสงศาสตรา ได้ขึ้นมาเป็นผู้ถือหุ้นรายใหญ่ โดยถือหุ้นร้อยละ 17.38 เท่ากันทั้ง 2 คน จากเดิมถือหุ้นร้อยละ 11.28 ส่วนนายรุ่งโรจน์ แสงศาตรา ถือหุ้นลดลงมาร้อยละ 7.32 จากเดิมถือร้อยละ 19.52